## Odluka o obliku i sadržaju zahtjeva za davanje odobrenja za rad banke

### NN 99/1999 (29.9.1999.), Odluka o obliku i sadržaju zahtjeva za davanje odobrenja za rad banke

# HRVATSKA NARODNA BANKA

Na temelju članka 6. stavka 4. i 7. članka 17. stavka 4. i članka 111.
stavka 1. Zakona o bankama ("Narodne novine" br. 161/98), te članka 67.
stavka 1. točke 23. Zakona o Hrvatskoj narodnoj banci ("Narodne novine"
br. 35/95 - pročišćeni tekst) Savjet Hrvatske narodne banke na sjednici
održanoj 22. rujna 1999. godine, donio je

## ODLUKU

### O OBLIKU I SADRŽAJU ZAHTJEVA ZA DAVANJE ODOBRENJA ZA RAD BANKE

OPĆE ODREDBE

I.

Ovom Odlukom propisuje se oblik i sadržaj zahtjeva za davanja odobrenja
za rad banke, kao i visina naknade koja se plaća za izdavanje odobrenja
za rad.

Pod odobrenjem za rad banke u smislu ove Odluke podrazumijeva se odobrenje
što ga sukladno Zakonu o bankama izdaje Hrvatska narodna banka u slučaju:

a) osnivanja banke u Republici Hrvatskoj,

b) osnivanje podružnice strane banke u Republici Hrvatskoj,

c) spajanja dviju ili više postojećih banaka sa sjedištem u Republici
Hrvatskoj,

d) usklađivanja poslovanja banke i štedionice koja je upisana u sudski
registar prije stupanja na snagu Zakona o bankama ("Narodne novine" 161/98)
s odredbama toga Zakona.

OBLIK I SADRŽAJ ZAHTJEVA ZA IZDAVANJE ODOBRENJA ZA RAD NOVOOSNOVANE
BANKE

II.

Prije podnošenja prijave za upis banke u sudski registar osnivači podnose
Hrvatskoj narodnoj banci zahtjev za davanje odobrenja za rad banke.

III.

U zahtjevu za davanje odobrenja za rad banke mora se navesti:

1. Naziv (tvrtka) i sjedište banke koja se osniva (uz navođenje pune
adrese),

2. Poslovi iz članka 35., 36. i 37. Zakona o bankama koje banka namjerava
obavljati, odnosno za koje traži odobrenje,

3. Broj osnivača banke, navodeći odvojeno domaće i strane, a unutar
toga pravne i fizičke osobe,

4. Nominalni iznos temeljnog kapitala (utvrđen statutom banke), odnosno
iznos za koji se izdaju dionice,

5. Broj dionica na koji je podijeljen temeljni kapital

- redovite (obične) dionice,

- povlaštene dionice,

6. Nominalni iznos (jedne) dionice i iznos za koji se izdaje (ako se
dionica izdaje za veći iznos od njezinog nominalnog iznosa),

7. Iznos uplaćenog temeljnog kapitala, i to:

- nominalni iznos,

- iznos iznad nominalnog iznosa (ako se dionice izdaju za veći iznos
od nominalnog),

8. Članovi prvog nadzornog odbora (ime i prezime, prebivalište, JMBG,
zanimanje, tvrtka poslodavca - za članove nadzornog odbora u radnom odnosu),

9. Predloženi kandidati za predsjednika i članove uprave banke (ime
i prezime, prebivalište, JMBG, stupanj i smjer stručne spreme, te podaci
o njihovoj stručnoj osposobljenosti).

IV.

Zahtjev za davanje odobrenja za rad banke mora biti potpisan od strane
predsjednika nadzornog odbora banke u osnivanju.

V.

Uz zahtjev za davanje odobrenja za rad banke obvezno se prilažu odgovarajuće
isprave i dokumentacija propisana ovom Odlukom, i to:

1. Izjava osnivača o osnivanju banke,

2. Izjava osnivača o preuzimanju svih dionica banke (tj. o preuzimanju
obveze uplate svih dionica),

3. Statut banke i izjava osnivača o prihvaćanju statuta banke,

4. Odluka osnivača o imenovanju nadzornog odbora i revizora za prvu
ili za preostali dio prve poslovne godine,

5. Izjava svakog osnivača da on kao i društvo u kome ima udjele ili
dionice nema nepodmirene dospjele obveze (članak 41/a Zakona o sudskom
registru),

6. Isprava kojom se dokazuje postojanje uvjeta uzajamnosti u pogledu
osnivanja banaka (ova se isprava prilaže samo za strane pravne i fizičke
osobe, ako se pojavljuju kao osnivači banke),

7. Izvod iz sudskog registra u koji je upisan osnivač banke (ili odgovarajuća
druga isprava za strane osobe), koji nije stariji od tri mjeseca računajući
od dana podnošenja zahtjeva, iz kojeg se vidi iznos temeljnog kapitala,
pravni oblik trgovačkog društva i vrijeme upisa u sudski registar (odnosi
se na domaće i strane pravne osobe).

8. Pregled uloga osnivača u temeljni kapital banke u osnivanju - sastavljen
sukladno obrascu propisanom ovom Odlukom (Obrazac: UOB),

9. Pregled ostalih (danih i primljenih) vlasničkih uloga osnivača banke
u osnivanju - sastavljen sukladno obrascu propisanom ovom Odlukom (Obrazac:
OUO),

10. Dokaz da je uplaćen (u novcu) minimalni iznos temeljnog kapitala
propisan Zakonom o bankama, koji banka mora imati za obavljanje poslova
iz članka 35., 36. i 37. Zakona o bankama (izvadak o stanju računa banke
u osnivanju specificirano po uplatiteljima dionica, ispostavljen od strane
financijske institucije u Republici Hrvatskoj kod koje su izvršene uplate
dionica),

11. Detaljan opis poslova koje će banka obavljati,

12. Financijski plan za prve dvije godine (bilanca i račun dobiti i
gubitka),

13. Dokumentacija na osnovi koje se može utvrditi da će banka glede
zaposlenika, organizacije i tehničkih uvjeta biti sposobna obavljati poslove
na koje se zahtjev odnosi, uključujući i dokumentaciju koja sadrži opis
organizacije računovodstva i programske podrške, te organizacije unutarnje
kontrole, unutarnje revizije i procjene svih vrsta rizika. Ova dokumentacija
mora sadržavati projicirane podatke za prve dvije godine rada banke, i
to o:

* broju zaposlenika koje banka planira zaposliti (stupanj i smjer stručne
  spreme, radno iskustvo, te dinamika zapošljavanja)
* makroorganizaciji banke s djelokrugom svih organizacijskih jedinica
* mikroorganizacija računovodstva s opisom poslova
* programskoj podršci za vođenje analitičkog knjigovodstva pojedinih
  poslovnih područja i glavne knjige (vlastita ili kupljena rješenja)
* poslovnom prostoru (vlastiti, iznajmljeni, površina, lokacija i dinamika
  stavljanja u funkciju)
* informatičkoj opremi i ostaloj dugotrajnoj materijalnoj imovini,

14. Izjava predsjednika i članova nadzornog odbora i predloženih kandidata
za predsjednika i članove uprave o prihvaćanju imenovanja u nadzorni odbor
odnosno upravu banke,

15. Dokumenti propisani člankom 3. Pravilnika o postupku i kriterijima
za davanje prethodne suglasnosti za imenovanje predsjednika i članova uprave
banke ("Narodne novine" br. 32/99),

16. Dokaz o uplaćenoj naknadi za obradu zahtjeva za izdavanje odobrenja
za rad banke,

17. Posljednje godišnje revidirano financijsko izvješće osnivača čiji
ulog (preuzete dionice) iznosi više od 10% temeljnog kapitala banke u osnivanju.

Isprave iz alineje 1. do 5. stavka 1. ove točke moraju biti ovjerene
od strane javnog bilježnika.

VI.

Iznimno od odredbe točke V. stavak 1. alineja 6. ove Odluke, nakon pristupanja
Republike Hrvatske u članstvo Svjetske trgovinske organizacije, strana
osoba (osnivač banke u Republici Hrvatskoj) koja ima sjedište odnosno prebivalište
u zemlji članici Svjetske trgovinske organizacije nije dužna zahtjevu za
izdavanje odobrenja za rad banke priložiti ispravu o postojanju uzajamnosti
u pogledu uvjeta za osnivanje banaka.

VII.

Pregled ostalih (danih i primljenih) vlasničkih uloga osnivača iz točke
V. stavak 1. alineja 9. ove Odluke (Obrazac OUO) sastavlja se posebno za
svakog osnivača.

Obrazac iz stavka 1. ove točke sastoji se iz tri dijela, i to:

1. Osnovni financijski pokazatelji za pojedinog osnivača banke u osnivanju
prema posljednjem revidiranom godišnjem izvješću.

2. Međusobni vlasnički ulozi osnivača, čime su obuhvaćeni:

a) vlasnički ulozi pojedinog osnivača u temeljni kapital drugih osnivača
(aktiva - imovina),

b) vlasnički ulozi drugih osnivača u temeljni kapital pojedinog osnivača
(pasiva - vlastiti temeljni kapital)

3. Ostali vlasnički ulozi osnivača, čime su obuhvaćeni:

a) ulozi pojedinog osnivača u temeljni kapital trgovačkih društava koja
ne sudjeluju u osnivanju banke (aktiva - imovina),

b) vlasnički ulozi trgovačkih društava koja ne sudjeluju u osnivanju
banke u temeljni kapital pojedinog od osnivača koji sudjeluje u osnivanju
banke (pasiva - vlastiti temeljni kapital).

U obrascu OUO - Ostali vlasnički ulozi osnivača iskazuju se svi dani
i primljeni pojedinačni ulozi bez obzira na njihovu visinu, osim primljenih
uloga od trgovačkih društava koja ne sudjeluju u osnivanju banke (stavak
2. alineja 3/b ove točke). Ovi potonji iskazuju se samo u slučaju kada
ulog jedne ili više povezanih osoba čini više od 10% temeljnog kapitala
društva koje sudjeluje u osnivanju banke.

Postotak iz stupca 5. Obrasca OUO predstavlja relativno učešće društva
koje sudjeluje u osnivanju banke u temeljnom kapitalu trgovačkih društava
(drugih osnivača banke i društava koja ne sudjeluju u osnivanju banke),
dok postotak iz stupca 7. Obrasca OUO predstavlja relativno učešće pravnih
i fizičkih osoba u temeljnom kapitalu društva koje sudjeluje u osnivanju
banke.

OBLIK I SADRŽAJ ZAHTJEVA ZA IZDAVANJE ODOBRENJA ZA RAD PODRUŽNICE

STRANE BANKE

VIII.

U zahtjevu za davanje odobrenja za rad podružnice strane banke mora
se navesti:

1. Naziv (tvrtka) i sjedište strane banke koja osniva podružnicu u Republici
Hrvatskoj,

2. Naziv (tvrtka) i sjedište podružnice koja se osniva u Republici Hrvatskoj
(uz navođenje pune adrese),

3. Poslovi koje će podružnica obavljati, odnosno za koje se traži odobrenje,

4. Iznos trajnog depozita koji strana banka osigurava za poslovanje
podružnice (jamstveni kapital),

5. Imena osoba koje će voditi poslove podružnice (ime i prezime, prebivalište,
JMBG, stupanj i smjer stručne spreme, te podaci o njihovoj stručnoj osposobljenosti).

IX.

Zahtjev za davanje odobrenja za rad podružnice strane banke mora biti
potpisan od strane zakonskog zastupnika ili punomoćnika strane banke -
osnivača.

X.

Uz zahtjev za davanje odobrenja za rad podružnice strane banke, obvezno
se prilažu odgovarajuće isprave u izvorniku i ovjerenom prijevodu na hrvatski
jezik, i to:

1. Izvod iz registra u kojem je upisana strana banka osnivač podružnice,
koji nije stariji od tri mjeseca računajući od dana podnošenja zahtjeva,
a iz kojeg se vidi pravni oblik i vrijeme upisa strane banke u taj registar,
ili, ako je banka osnovana u zemlji gdje se ne upisuje u takav registar,
valjane isprave o osnivanju javno ovjerene po propisima zemlje u kojoj
strana banka ima registrirano sjedište iz kojih su vidljivi pravni oblik
i vrijeme osnivanja banke,

2. Odluka strane banke o osnivanju podružnice,

3. Prijepis izjave o osnivanju, društvenog ugovora ili statuta strane
banke, javno ovjereni po propisima zemlje u kojoj strana banka ima registrirano
sjedište,

4. Revidirana financijska izvješća strane banke za posljednje dvije
godine,

5. Isprava kojom se dokazuje postojanje uvjeta uzajamnosti za osnivanje
podružnica stranih banaka u zemlji u kojoj je sjedište banke koja osniva
podružnicu u Republici Hrvatskoj,

6. Isprava kojom se dokazuje status zakonskog zastupnika ili punomoćnika
strane banke (osnivača podružnice),

7. Dokaz (izjava u obliku javne isprave) strane banke - osnivača podružnice
da odgovara za sve obveze koje nastanu u Republici Hrvatskoj u svezi s
radom podružnice,

8. Dokaz o uplaćenoj naknadi za obradu zahtjeva za izdavanje odobrenja
za rad podružnice.

XI.

Iznimno od odredbe točke X. stavak 1. alineja 5. ove Odluke, nakon pristupanja
Republike Hrvatske u članstvo Svjetske trgovinske organizacije, strana
banka (osnivač podružnice u Republici Hrvatskoj), koja ima sjedište u zemlji
članici Svjetske trgovinske organizacije, nije dužna zahtjevu za izdavanje
odobrenja za rad podružnice priložiti ispravu o postojanju uzajamnosti
u pogledu uvjeta za osnivanje podružnica stranih banaka.

OBLIK I SADRŽAJ ZAHTJEVA ZA IZDAVANJE ODOBRENJA ZA RAD BANKE
NASTALE SPAJANJEM BANAKA

XII.

U slučaju spajanja dviju ili više banaka, banke koje se spajaju obvezne
su prije podnošenja zahtjeva za davanje odobrenja za rad banke koja nastaje
spajanjem, podnijeti Hrvatskoj narodnoj banci zahtjev za davanje prethodne
suglasnosti za spajanje (zahtjev za izdavanje odobrenja za rad podnosi
se nakon pribavljene prethodne suglasnosti za spajanje banaka).

XIII.

U zahtjevu za davanje odobrenja za rad banke koja nastaje spajanjem
dviju ili više banaka mora se navesti:

1. Naziv (tvrtka) i sjedište banaka koje se spajaju (uz navođenje pune
adrese),

2. Naziv (tvrtka) i sjedište banke koja nastaje spajanjem banaka (uz
navođenje pune adrese),

3. Poslovi iz članka 35., 36. i 37. Zakona o bankama koje banka nastala
spajanjem banaka namjerava obavljati, odnosno za koje se traži odobrenje,

4. Nominalni iznos temeljnog kapitala banke koja nastaje spajanjem,

5. Broj dionica na koji je podijeljen temeljni kapital

- redovne (obične) dionice,

- povlaštene dionice,

6. Omjer zamjene dionica i iznos eventualne doplate u novcu ako se javlja
razlika u vrijednosti dionica koja se ne može izravnati zamjenom dionica
u odgovarajućim omjerima koji moraju biti izraženi cijelim brojevima,

7. Članovi novog nadzornog odbora (ime i prezime, prebivalište, JMBG),

8. Predloženi kandidati za predsjednika i članove uprave banke (ime
i prezime, prebivalište, JMBG, stupanj i smjer stručne spreme, te podaci
o njihovoj stručnoj osposobljenosti).

XIV.

Zahtjev za davanje odobrenja za rad banke koja nastaje spajanjem banaka
mora biti potpisan od strane zakonskog zastupnika ili punomoćnika svake
od banaka koje se spajaju.

XV.

Uz zahtjev za davanje odobrenja za rad banke koja nastaje spajanjem
dviju ili više banaka, banke koje se spajaju obvezno prilažu odgovarajuće
isprave i dokumentaciju propisanu ovom Odlukom, i to:

1. Ugovor o spajanju banaka, koji najmanje mora sadržavati podatke propisane
člankom 513. Zakona o trgovačkim društvima,

2. Statut banke koja nastaje spajanjem,

3. Odluka o imenovanju nadzornog odbora i revizora spajanja,

4. Izjava predsjednika i članova nadzornog odbora i predloženih kandidata
za predsjednika i članove uprave o prihvaćanju imenovanja u nadzorni odbor
odnosno upravu banke,

5. Izvješća o spajanju (sukladno odredbama članka 514. zakona o trgovačkim
društvima, uprava svake banke koja sudjeluje u spajanju mora sastaviti
opširno pisano izvješće u kojem se pravno i gospodarski obrazlaže ugovor
o spajanju, a naročito omjer zamjene dionica),

6. Izvješća o obavljenoj reviziji spajanja (sukladno članku 515. Zakona
o trgovačkim društvima),

7. Odluke glavnih skupština banaka koje sudjeluju u spajanju o prihvaćanju
ugovora o spajanju (sukladno članku 516. Zakona o trgovačkim društvima),

8. Dokumenti propisani člankom 3. Pravilnika o postupku i kriterijima
za davanje prethodne suglasnosti za imenovanje predsjednika i članova uprave
banke ("Narodne novine" br. 32/99),

9. Dokaz o uplaćenoj naknadi za obradu zahtjeva za izdavanje odobrenja
za rad banke koja nastaje spajanjem više banaka.

Isprave iz alineja 1. do 3. stavka 1. ove točke moraju biti ovjerene
od strane javnog bilježnika.

NAKNADA ZA IZDAVANJE ODOBRENJA ZA RAD BANKE

XVI.

Banka koja podnosi zahtjev za davanje odobrenja za rad plaća Hrvatskoj
narodnoj banci naknadu za obradu zahtjeva.

Naknada iz stavka 1. ove točke iznosi:

* 30.000 kuna, za obradu zahtjeva za izdavanje odobrenja za rad novoosnovane
  banke,
* 20.000 kuna, za obradu zahtjeva za izdavanje odobrenja za rad podružnice
  strane banke,
* 10.000 kuna, za obradu zahtjeva za izdavanje odobrenja za obavljanje
  poslova banke koja nastaje spajanjem dviju ili više banaka.

PRIJELAZNE I ZAVRŠNE ODREDBE

XVII.

Banke odnosno štedionice koje su upisane u sudski registar prije stupanja
na snagu Zakona o bankama ("Narodne novine" br. 161/98) dužne su sukladno
odredbama članka 111. odnosno 119. Zakona o bankama podnijeti Hrvatskoj
narodnoj banci zahtjev za davanje odobrenja za obavljanje poslova iz članka
35., 36. i 37. Zakona o bankama (rok za podnošenje zahtjeva za banke je
do 31. prosinca 1999. godine, a za štedionice /koje traže odobrenje za
rad kao banke/ do 31. prosinca 2001. godine).

U zahtjevu iz stavka 1. ove točke mora se navesti:

1. Naziv (tvrtka) i sjedište banke (ako je u nazivu došlo do promjene,
navodi se stari i novi naziv),

2. Poslovi iz članka 35., 36. i 37. Zakona o bankama koje banka namjerava
obavljati, odnosno za koje traži odobrenje,

3. Nominalni iznos temeljnog kapitala (utvrđen statutom),

4. Broj dionica na koji je podijeljen temeljni kapital (posebno redovne
i povlaštene),

5. Nominalni iznos (jedne) dionice,

6. Iznos uplaćenog temeljnog kapitala,

7. Iznos jamstvenog kapitala (obračunat prema Odluci o načinu izračunavanja
kapitala banke).

XVIII.

Uz zahtjev iz točke XVII. ove Odluke mora se priložiti:

1. Izvod  iz  poslovnih knjiga banke o stanju uplaćenog temeljnog kapitala
(stanje računa skupine 90 prema Kontnom planu za banke) koje mora biti
usklađeno s knjigom dionica banke.

2. Obračun jamstvenog kapitala (Obrazac JAK izrađen sukladno Uputi za
jedinstvenu primjenu Odluke o načinu izračunavanja kapitala banke).

3. Opći akti banke iz članka 76. Zakona o bankama (ukoliko banka ove
akte ne dostavi Hrvatskoj narodnoj banci prije podnošenja zahtjeva iz stavka
1. ove točke).

Za obradu zahtjeva iz točke XVII. ove Odluke ne plaća se naknada.

XIX.

U pojedinačnim slučajevima Hrvatska narodna banka može iznimno zatražiti
da se zahtjevu za davanje odobrenja za rad priloži i druga dokumentacija
osim one što je propisana točkom V., X., XV. i XVIII. ove Odluke.

XX.

Ova Odluka odgovarajuće se primjenjuje i kod podnošenja zahtjeva za
izdavanje odobrenja za rad stambene štedionice.

XXI.

Sastavni dio ove Odluke su obrasci koji se nalaze u njezinom prilogu,
i to:

Obrazac: UOB - Ulozi osnivača u temeljni kapital banke (Prilog 1)

Obrazac: OUO - Ostali (dani i primljeni) vlasnički ulozi osnivača banke
u osnivanju (Prilog 2).

XXII.

Ova Odluka stupa na snagu danom objave u "Narodnim novinama".

O. br. 523/99.
Zagreb, 22. rujna 1999.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

(PRILOG 1)

Hrvatska narodna banka

Naziv banke u osnivanju:
Sjedište:
Adresa:
Datum:

*Obrazac*: **UOB - Ulozi osnivača u temeljni kapital banke**ULOZI OSNIVAČA U TEMELJNI KAPITAL BANKE U OSNIVANJU

*(u tisućama kuna)*

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| R.   br. | Tvrtka, sjedište i adresa pravne osobe  (Ime i prezime, prebivalište i adresa  fizičke osobe) | Mat  broj  (JMBG) | Preuzete dionice (obveza za uplatu) | | | | | Iznos uplaćenih dionica | | | |
| Broj     dionica | Nomi-      nalni     iznos | Iznad     nomin.     iznosa | Ukupno    obveza  (5+6) | Učešće    u kapit  .  banke | Nomi-       nalni  iznos | Iznad  nomin.     iznosa | Ukupno      (9+10) | Učešće     u kapit.  banke |
| 1. | 2. | 3. | 4. | 5. | 6. | 7. | 8. | 9. | 10. | 11. | 12. |
|  | Domaće pravne osobe (ukupno) |  | xxx | xxx | xxx | xxx | xx,x | xxx | xxx | xxx | xx,x |
| 1. |  | xxx | xxx | xxx | xxx | xxx | xx,x | xxx | xxx | xxx | xx,x |
| 2. |  | xxx | xxx | xxx | xxx | xxx | xx,x | xxx | xxx | xxx | xx,x |
| ..... |  |  |  |  |  |  |  |  |  |  |  |
|  | Domaće fizičke osobe (ukupno) |  | xxx | xxx | xxx | xxx | xx,x | xxx | xxx | xxx | xx,x |
| 1. |  | xxx | xxx | xxx | xxx | xxx | xx,x | xxx | xxx | xxx | xx,x |
| 2. |  | xxx | xxx | xxx | xxx | xxx | xx,x | xxx | xxx | xxx | xx,x |
| ..... |  |  |  |  |  |  |  |  |  |  |  |
|  | Strane pravne osobe (ukupno) |  | xxx | xxx | xxx | xxx | xx,x | xxx | xxx | xxx | xx,x |
| 1. |  | xxx | xxx | xxx | xxx | xxx | xx,x | xxx | xxx | xxx | xx,x |
| 2. |  | xxx | xxx | xxx | xxx | xxx | xx,x | xxx | xxx | xxx | xx,x |
| ..... |  |  |  |  |  |  |  |  |  |  |  |
|  | Strane fizičke osobe (ukupno) |  | xxx | xxx | xxx | xxx | xx,x | xxx | xxx | xxx | xx,x |
| 1. |  | xxx | xxx | xxx | xxx | xxx | xx,x | xxx | xxx | xxx | xx,x |
| 2. |  | xxx | xxx | xxx | xxx | xxx | xx,x | xxx | xxx | xxx | xx,x |
| ..... |  |  |  |  |  |  |  |  |  |  |  |
|  | SVEUKUPNO |  | xxx | xxx | xxx | xxx | xxx,x | xxx | xxx | xxx | xxx,x |

(PRILOG 2 - Str. 1)

Hrvatska narodna banka

Naziv banke u osnivanju:
Sjedište:
Adresa:
Datum:

Obrazac: **UOB - Ostali vlasnički ulozi osnivača banke u osnivanju**

I. OSNOVNI FINANCIJSKI POKAZATELJI OSNIVAČA BANKE ZA GODINU KOJA JE
ZAVRŠILA 31. 12. xxxx.
(prema posljednjem godišnjem financijskom izvješću)

u tisućama kuna
31. 12. posljednje godine        31. 12. prethodne godine

1. kapital i rezerve
2. obveze
3. suma bilance (1+2)

1. ukupni prihodi
2. ukupni troškovi
3. dobit (gubitak) prije poreza

II. ULOZI U TEMELJNI KAPITAL OSNIVAČA BANKE                                                    *(u
tisućama kuna)*

|  |  |  |  |  |  |  |
| --- | --- | --- | --- | --- | --- | --- |
| Red.   br. | Tvrtka, sjedište i adresa pravne osobe  (Ime i prezime, prebivalište i adresa  fizičke osobe) | Mat  broj  (JMBG) | Ulog osnivača u  kapitalu dr. društava  (aktiva-imovina) | | Ulog drugih osoba u  kapitalu osnivača  (pasiva-izvori) | |
| Iznos | Postotak1 | Iznos | Postotak2 |
| 1. | 2. | 3. | 4. | 5. | 6. | 7. |
|  | Domaće pravne osobe (ukupno) |  | xxx |  | xxx |  |
| 1. |  | xxx | xxx | xx,x | xxx | xx,x |
| 2. |  | xxx | xxx | xx,x | xxx | xx,x |
| ..... |  |  |  |  |  |  |
|  | Domaće fizičke osobe (ukupno) |  |  |  | xxx |  |
| 1. |  |  |  |  | xxx | xx,x |
| 2. |  |  |  |  | xxx | xx,x |
| ..... |  |  |  |  |  |  |
|  | Strane pravne osobe (ukupno) |  | xxx | xx,x | xxx |  |
| 1. |  | xxx | xxx | xx,x | xxx | xx,x |
| 2. |  | xxx | xxx | xx,x | xxx | xx,x |
| ..... |  |  |  |  |  |  |
|  | Strane fizičke osobe (ukupno) |  |  |  | xxx |  |
| 1. |  |  |  |  | xxx | xx,x |
| 2. |  |  |  |  | xxx | xx,x |
| ..... |  |  |  |  |  |  |
|  | SVEUKUPNO |  | xxx |  | xxx |  |

\_\_\_\_\_\_\_\_\_\_\_\_\_\_\_\_\_\_
1Vidi odredbe stavka 4. točke VII Odluke
2Vidi odredbe stavka 4. točke VII Odluke

(PRILOG 2 - Str. 2)

III. ULOZI U TEMELJNI KAPITAL SUBJEKATA KOJI NE SUDJELUJU U OSNIVANJU
BANKE     *(u tisućama kuna)*

|  |  |  |  |  |  |  |
| --- | --- | --- | --- | --- | --- | --- |
| Red.   br. | Tvrtka, sjedište i adresa pravne osobe  (Ime i prezime, prebivalište i adresa  fizičke osobe) | Mat  broj  (JMBG) | Ulog osnivača u  kapitalu dr. društava  (aktiva-imovina) | | Ulog drugih osoba u  kapitalu osnivača  (pasiva-izvori) | |
| Iznos | Postotak | Iznos | Postotak   (veći od 10) |
| 1. | 2. | 3. | 4. | 5. | 6. | 7. |
|  | Domaće pravne osobe (ukupno) |  | xxx |  | xxx |  |
| 1. |  | xxx | xxx | xx,x | xxx | xx,x |
| 2. |  | xxx | xxx | xx,x | xxx | xx,x |
| ..... |  |  |  |  |  |  |
|  | Domaće fizičke osobe (ukupno) |  |  |  | xxx |  |
| 1. |  |  |  |  | xxx | xx,x |
| 2. |  |  |  |  | xxx | xx,x |
| ..... |  |  |  |  |  |  |
|  | Strane pravne osobe (ukupno) |  | xxx | xx,x | xxx |  |
| 1. |  | xxx | xxx | xx,x | xxx | xx,x |
| 2. |  | xxx | xxx | xx,x | xxx | xx,x |
| ..... |  |  |  |  |  |  |
|  | Strane fizičke osobe (ukupno) |  |  |  | xxx |  |
| 1. |  |  |  |  | xxx | xx,x |
| 2. |  |  |  |  | xxx | xx,x |
| ..... |  |  |  |  |  |  |
|  | SVEUKUPNO |  | xxx |  | xxx |  |

Odluka, NN 99/1999-1652
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)